Et slagsmål på Asylcenter Vesthimmerland i Ranum udviklede sig til et knivstikkeri natten til tirsdag 18. september, og en 23-årig mand måtte på operationsbordet med et knivstik mellem skulderbladene. Politiet havde hurtigt en fornemmelse af, hvem der havde ført kniven, men da det ikke lykkedes dem at finde ham, efterlyste de den formodede gerningsmand – en 28-årig mand - den 24. september. Tirsdag aften klokken 23.34 kontaktede den efterlyste mand så selv Sydøstjyllands Politi i Vejle. Han fortalte, at han var efterlyst af Nordjyllands Politi. Manden blev anholdt og transporteret til Nordjylland, hvor sagen efterforskes. Først senere bliver der taget stilling til, om manden skal fremstilles i grundlovsforhør.

Referat:
En 28-årig mand, der har været efterlyst for knivstikkeri på asylcentret i Ranum, har meldt sig selv.